Diari Oficial de la Generalitat Valenciana


Sumari del DOGV 4345, del 27-09-2002 (2002/9970)

Notificació a Repuestos Industriales, SA.
-----------------------------------------

### Dades del document

Número de DOGV
:   4345

Data del DOGV
:   27-09-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/9970


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació a Repuestos Industriales, SA. [2002/F9970]
  
Ja que no s'ha pogut notificar a la mercantil Repuestos Industriales, SA, en el domicili conegut per esta administració, la Resolució del director del Centre de Desenrotllament Marítim, de data 10 de juny de 2002, per la qual s'ordena a la mencionada mercantil el trasllat de l'embarcació La Savina fora del port de Dénia, d'acord amb el que establix l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, es fa públic el text íntegre de la dita resolució perquè el present anunci servisca de notificació de l'anterior.
  
«Es dóna compte de l'expedient de referència, del qual resulten els antecedents de fet següents:
  
1. Per part del Servici d'Explotació i Conservació de Ports s'emet l'informe en relació amb l'embarcació La Savina (matrícula f 40-2a), que es troba en les instal·lacions portuàries del port de Dénia, sense autorització per a això, en el qual s'indica que l'embarcació es troba en estat d'abandó, i que existix perill d'afonament, per la qual cosa periòdicament és necessari la treta d'aigua, i que es troba inoperativa, com també:
  
- Les despeses ocasionades fins a la data (17.01.2002) són de 41.023,44 euros.
  
- Les despeses del seu possible desballestament i retirada són 32.755 euros.
  
- La valoració del vaixell, presentada per la Inspecció Marítima, és de 147.848,98 euros.
  
- Diàriament, el vaixell origina unes despeses de 80,05 euros.
  
2. Segons el certificat de la Direcció General de la Marina Mercant, Capitania Marítima de Dénia, expedit el 4 de setembre de 2000, la mercantil Flebasa apareix en qualitat d'armador i consignatari del vaixell La Savina.
  
Segons va comunicar a esta administració la mateixa mercantil, amb data 2 de setembre de 1999 es va firmar el conveni pel qual Fletamentos de Baleares, SA, cedix i transmet a Eurolíneas Marítimas, SAL, la titularitat de les concessions, els drets i els deures de què era titular, i s'assumix i es subroga la segona en la titularitat de les concessions, els drets i les obligacions de la primera.
  
3. El 29 de juny de 2000, per part del cap del Servici d'Explotació i Conservació de Ports, es va dictar la resolució per la qual s'autoritzava a Eurolíneas Marítimas, SAL, l'atracada del vaixell La Savina en el port de Dénia per termini de 15 dies comptadors des del 5 de juliol de 2000, i s'ordena la desatracada i l'abandó del port a la conclusió del termini assenyalat.
  
4. A la dita resolució es va contestar per part d'Eurolíneas Marítimas, SAL, i s'al·lega que esta mercantil no és ni propietària ni naviliera del vaixell, i que no té mandat dels propietaris d'este per a retirar-lo de la seua atracada.
  
5. Amb data 5 de febrer de 2002, es va dictar resolució pel director del Centre de Desenrotllament Marítim en la qual es disposa:
  
Ordenar a la mercantil Eurolíneas Marítimas, SAL, el trasllat de l'embarcació La Savina fora del port de Dénia, en el termini de 15 dies a partir de la notificació de la present, amb l'advertiment que en cas d'incompliment per part d'este, es procedirà a la declaració d'abandó de l'embarcació, i a l'execució subsidiària per l'administració, i a costa de l'executat, d'acord amb el que establixen els articles 95 a 98 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i seran a càrrec d'eixa mercantil tant les despeses ocasionades per l'embarcació La Savina fins a la data com els generats per les operacions mencionades.
  
6. Notificada esta resolució a la mercantil Eurolíneas Marítimas, SAL, amb data 18 de febrer de 2002, segons el justificant de recepció que consta en l'expedient, el 29 d'abril de 2002 es rep l'informe del Servici d'Explotació i Conservació de Ports en què es fa constar que l'embarcació continua atracada, i s'acompanya de dos actes alçades a l'efecte els dies 25 de març i 12 d'abril de 2002.
  
7. Efectuats els oportuns aclariments, resulta que segons el Registre de Vaixells d'Eivissa l'embarcació La Savina apareix inscrita a nom de la mercantil Repuestos Industriales, SA, segons la nota del dia 28 de febrer de 2000.
  
Atés que per part de la mercantil Eurolíneas Marítimas, SAL, consignatària del vaixell, no s'ha donat compliment a la resolució on s'advertia d'execució subsidiària a costa de l'executat.
  
Atés que, segons disposa l'article 66 de la Llei 27/1992, de 24 de novembre, de Ports de l'Estat i de la Marina Mercant, la disponibilitat de zones d'ancoratge i l'assignació de lloc d'ancoratge, així com l'assignació d'atracada, i l'amarratge i desamarratge, i en general quant afecta al moviment d'embarcacions, són servicis purament portuaris; i en general, l'ocupació del domini públic portuari està subjecta a autorització de l'autoritat portuària, d'acord amb el que disposa l'article 57 de la menciona llei.
  
Atés que la prestació dels dits servicis portuaris es realitza directament per esta administració, en el port de Dénia, zona de gestió directa, on es troba l'embarcació La Savina.
  
Atés que per a l'estada de l'embarcació en el port és necessari disposar de la corresponent autorització de l'administració titular del servici públic portuari; ja que en el present supòsit l'embarcació no té la dita autorització, i incomplix l'orde rebuda de retirada de l'embarcació.
  
Atés que l'article 107 de la Llei de Ports de l'Estat i de la Marina Mercant disposa:
  
1. L'autoritat portuària, després de l'informe previ de la Capitania Marítima, quan un vaixell presenta perill d'afonament en el port, si, requerit el navilier o consignatari perquè abandone el port o repare el vaixell, este no ho fa, podrà traslladar-lo o procedir al seu afonament, a costa d'aquell, on no perjudique l'activitat portuària, la navegació o la pesca. A este últim efecte, se sol·licitarà informe de l'administració pesquera, que s'entendrà positiu si no s'emet en el termini de 15 dies o en el que fixe l'autoritat portuària, per raons d'urgència davant de l'amenaça d'afonament.
  
2. En els supòsits d'afonament de vaixells en les aigües d'un port, l'autoritat portuària assenyalarà als seus propietaris, naviliers, representants o a les companyies asseguradores on han de situar les seues restes o el vaixell una vegada tret, dins del termini que a l'efecte determine, així com les garanties o mesures de seguretat que s'ha de prendre per a evitar un nou afonament.
  
Si incompliren les órdens o els acords de l'autoritat portuària, esta podrà utilitzar per al rescat del vaixell afonat els mitjans d'execució forçosa previstos en l'ordenament jurídic, i queda obligat, en tot cas, el propietari o navilier a sufragar les despeses ocasionades.
  
Si este no abonara en el termini reglamentàriament establit les quantitats produïdes pel rescat, l'autoritat portuària podrà procedir a l'alienació de les restes del vaixell, i deduir de l'import obtingut les despeses ocasionades, si no fora suficient, la diferència serà exigida per via de constrenyiment
  
Atés el que disposen els articles 95 a 98 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Atés, respecte de les al·legacions efectuades a l'orde de retirada, que el codi de comerç definix en l'article 586 el concepte de navilier: ?S'entén per navilier la persona encarregada d'avituallar o representar el vaixell en el port on es trobe.-
  
Per la seua banda, l'article 73 de la Llei de Ports es referix al consignatari de vaixells:
  
1. A l'efecte d'esta llei, es considera agent consignatari d'un vaixell la persona física o jurídica que actua en nom i representació del navilier o del propietari del vaixell, i es fa responsable del pagament de les liquidacions que per tarifes o altres conceptes originats per l'estada de vaixells en el port siguen practicades per l'autoritat portuària o marítima.
  
En qualsevol dels casos, va ser eixa mercantil qui va introduir el vaixell en el port, i a qui es va autoritzar la seua entrada segons l'informe transcrit; per la qual cosa pels seus propis actes s'erigix en representant del vaixell en el port.
  
No obstant això, i sense que això eximisca en absolut de responsabilitat la mercantil consignatària, es genera en tot cas una responsabilitat solidària entre esta i la propietària, a la vista del que disposa l'article 107.2 abans mencionat, no pareix oportú procedir a l'execució subsidiària sense abans haver requerit així mateix al propietari del vaixell perquè retire l'embarcació del port de Dénia.
  
Fent ús de les atribucions que concedix al director del Centre de Desenrotllament Marítim l'article 35 del Reial Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Primer. Ordenar a la mercantil Repuestos Industriales, SA, el trasllat de l'embarcació La Savina fora del port de Dénia, en el termini de 15 dies a partir de la notificació de la present, amb advertiment que en cas d'incompliment per part d'este, es procedirà a la declaració d'abandó de l'embarcació, i a l'execució subsidiària per l'administració, i a costa de l'executat, d'acord amb el que establixen els articles 95 a 98 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i seran a càrrec d'eixa mercantil tant les despeses ocasionades per l'embarcació La Savina fins a la data com els generats per les operacions mencionades.
  
Segon. Reiterar a la mercantil Eurolíneas Marítimas, SAL, l'orde de trasllat explicitada en el punt anterior, que se li va efectuar per la Resolució de data 5 de febrer de 2002.
  
Que es done trasllat de la present resolució al Servici d'Explotació i Conservació de Ports.
  
Contra esta resolució no es podrà interposar cap recurs, ja que està referida a un acte de tràmit, sense perjuí del dret de l'administrat a formular les al·legacions que estime oportunes, que seran tingudes en compte en la resolució final que si és procedent es decrete l'abandó i l'execució subsidiària; això de conformitat amb el que disposa l'article 107 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior.»